ПРЕДЛОГ ЗАКОНА

О ИЗМЕНАМА ЗАКОНА О ПРИВРЕМЕНОМ УРЕЂИВАЊУ НАЧИНА НАПЛАТЕ ТАКСЕ ЗА ЈАВНИ МЕДИЈСКИ СЕРВИС

Члан 1.

У Закону о привременом уређивању начина наплате таксе за јавни медијски сервис („Службени гласник РС”, бр. 112/15 и 108/16), у члану 2. став 1. речи: „31. децембра 2018. године” замењују се речима: „31. децембра 2020. године”.

Члан 2.

У члану 9. број: „150,00” замењује се бројем: „220,00”.

Члан 3.

Овај закон ступа на снагу осмог дана од дана објављивања у „Службеном гласнику Републике Србије”.

**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредби члана 97. тачка 10. Устава Републике Србије, којом је предвиђено да Република Србија уређује и обезбеђује систем у области јавног информисања.

**II. РАЗЛОЗИ ЗА ДОНОШЕЊЕ ЗАКОНА**

Полазећи од статистичких података о просечној заради и висини пензија у Републици Србији, високих иницијалних трошкова штампе и дистрибуције рачуна и несразмерно високих трошкова код покретања поступка наплате ненаплаћених потраживања, са једне стране, потребе обезбеђења услова за несметано обављање основне делатности јавних медијских сервиса, са друге стране, као најцелисходније предложено је решење да се у наредном периоду од 1. јануара 2019. године до 31. децембра 2020. године јавни медијски сервиси делимично финансирају из буџета Републике Србије, а делимично из таксе за јавне медијске сервисе, која би се наплаћивала преко рачуна за утрошену електричну енергију, који обезбеђује високи степен наплате таксе.

Предложеним изменама важећег закона привремено се продужaва период финансирања основне делатности јавног медијског сервиса, с циљем отклањања околности које би могле да доведу у питање рад јавних медијских сервиса и обављања њихове основне делатности, која је у функцији остваривања јавног интереса.

Средства по основу таксе за јавни медијски сервис и буџетска средства, њихов укупан износ и сразмера утврђују се у функцији обезбеђења стабилног система финансирања основне делатности јавних медијских сервиса, њихове уређивачке независности и институционалне аутономије, истовремено водећи рачуна о економском амбијенту и економској снази обвезника.

**III. ОБЈАШЊЕЊЕ ОСНОВНИХ ПРАВНИХ РЕШЕЊА**

Чланом 1. Предлога закона продужава се период финансирања јавних медијских сервиса.

Чланом 2. Предлога закона увећава се висина таксе.

Чланом 3. предлаже се да овај закон ступи на снагу осмог дана од дана објављивања у „Службеном гласнику Републике Србије”.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије за 2019. годину.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

У складу са чланом 167. Пословника Народне скупштине („Службени гласник РС”, број 20/12-пречишћен текст) предлаже се доношење овог закона по хитном поступку због потребе отклањања околности које би могле да доведу у питање рад јавних медијских сервиса и обављање њихове основне делатности, која је у функцији остваривања јавног интереса.

**VI. ПРЕГЛЕД ОДРЕДАБА ЗАКОНА КОЈЕ СЕ МЕЊАЈУ**

Члан 2.

Од 1. јануара 2016. године до ~~31. децембра 2018. године~~ 31. ДЕЦЕМБРА 2020. ГОДИНЕ године јавни медијски сервиси и то: Јавна медијска установа „Радио телевизија Србије” (у даљем тексту: РТС) и Јавна медијска установа „Радио телевизија Војводине” (у даљем тексту: РТВ) делимично се финансирају из таксе за јавни медијски сервис, а делимично из буџета Републике Србије.

Висина таксе за јавни медијски сервис и буџетска средства, њихов укупан износ и сразмера утврђују се у складу са законом којим се уређује јавни медијски сервис, а у функцији обављања основне делатности јавних медијских сервиса, обезбеђивања стабилног система финансирања основне делатности јавних медијских сервиса, њихове уређивачке независности и институционалне аутономије, истовремено водећи рачуна о економском амбијенту и економској снази обвезника.

Члан 9.

Висина таксе јединствена је на целој територији Републике Србије, утврђује се у месечном износу од ~~150,00~~ 220,00 динара.

ЧЛАН 3.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”.